REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/267-21

29. jun 2021. godine

B e o g r a d

ZAPISNIK

DEVETE SEDNICE ODBORA ZA KOSOVO I METOHIJU

Sednica je održana 22. juna 2021. godine u sali 2. Doma Narodne skupštine sa početkom u 11,00 časova.

Sednicom je predsedavao mr Milovan Drecun predsednik Odbora za Kosovo i Metohiju.

Sednici su prisustvovali: Danijela Veljović, zamenik predsednika i članovi Odbora: Miodrag Linta, Milica Obradović, Nenad Mitrović, Danijela Vujičić, Miloš Terzić, Tamara Pilipović, Aleksandar Mirković, Rajko Kapelan, Slaviša Bulatović, Ljubomir Marić, Srbislav Filipović i Đorđe Kosanić i zamenici članova Odbora: Predrag Milošević, Svetozar Andrić i Đorđe Todorović.

Sednici iz opravdanih razloga nije prisustvovao član Odbora Zvonimir Stević i zamenik Snežana Paunović.

Iz Kancelarije za koordinacione poslove u pregovaračkom procesu sa PIS u Prištini sednici je prisustvovao Miloje Zdravković, direktor Kancelarije.

Iz Kancelarije za Kosovo i Metohiju sednici je prisustvovao Igor Popović, pomoćnik direktora Kancelarije.

Sednici je prisustvovalo 14 članova i 3 zamenika člana Odbora. Na predlog predsednika, Odbor je jednoglasno usvojio sledeći

D n e v n i r e d:

1.Razmatranje Izveštaja o radu Kancelarije za Kosovo i Metohiju za period od maja 2019. do juna 2021. godine, koji je podnela Kancelarija za Kosovo i Metohiju (03 Broj 02-1119/21 od 18. juna 2021. godine);

2.Razmatranje Izveštaja o pregovaračkom procesu sa Privremenim institucijama samouprave u Prištini od maja 2019. do 15. juna 2021. godine, koji je podnela Kancelarija za Kosovo i Metohiju i Kancelarija za koordinacione poslove u pregovaračkom procesu sa Privremenim institucijama samouprave u Prištini (03 Broj 02-1120/21 od 18. juna 2021. godine);

3.Razno

Predsednik je obavestio prisutne da će se raditi u skladu sa vremenom za raspravu definisanim članom 75. Poslovnika Narodne skupštine.

Po prvoj tački dnevnog reda predsedavajući je dao reč Igoru Popoviću, pomoćniku direktora Kancelarije za Kosovo i Metohiju. Popović je na početku izlaganja istakao da je u izveštajnom periodu u okviru Sektora za planiranje i realizaciju infrastrukturnih projekata izgrađeno i rekonstruisano 1.467 stambenih jedinica u vrednosti od 2.278.509.386,28 dinara. Od toga je izgrađeno i rekonstruisano 99 kuća, individualnih stambenih objekata, 566 stambenih jedinica u okviru 42 zgrade i isporučena pomoć u građevinskom materijalu za 802 domaćinstva. U periodu od oktobra 2020. godine finansirana je izgradnja i kapitalna rekonstrukcija 145 stambenih jedinica, izgrađena je 31 kuća, isporučena je pomoć u građevinskom materijalu za 115 domaćinstava. U periodu od oktobra 2020. godine finansirana je izgradnja i u toku su završni radovi na izgradnji 15 stambenih zgrada sa 180 stambenih jedinica u iznosu od 800.884.000 koje će biti završene tokom 2021. godine. Popović je posebno pomenuo povratničko naselje „Sunčana dolina“ i istakao da je u izveštajnom periodu podržana izgradnja povratničkog naselja na lokaciji Mali Zvečan u Zvečanu sredstvima u iznosu od 1.997.554.290,85 dinara i da će biti obezbeđeni uslovi za život i rad do 1.500 lica, oko 350 porodica, kroz planiranu izgradnju objekata saobraćajne infrastrukture, 135 stambenih objekata sa ukupno 355 stambenih jedinica i pratećih javnih objekata - škole, crkva, tržnica, dom zajednice, sportski tereni i obdaništa. On je istakao da je u 2019. godini odobreno finansiranje 46 stambenih objekata sa 92 stambene jedinice, dečija ustanova i fizičko-tehnička zaštita objekata. U 2020. godini odobreno je finansiranje 24 stambena objekta sa 92 stambene jedinice. U 2021. godini odobrena su sredstva u ukupnom iznosu od 287.472.000 dinara za izgradnju sedam stambenih objekata sa 32 stambene jedinice i spoljno uređenje javnih površina. Naglasio je da su u toku završni radovi na izgradnji sedam stambenih objekata sa 32 stambene jedinice, radovi na završetku dečijeg obdaništa i izgradnja crkve Svetog Stefana Dečanskog čija se kompletna realizacija očekuje tokom 2021. godine. U izveštajnom periodu završen je regionalni vodovod Zubin Potok, Zvečan i Kosovska Mitrovica za čiju je realizaciju utrošeno 1.564.099.925 dinara. Takođe, u završnoj fazi su radovi na izgradnji zdravstveno-rekreativnog kompleksa „Rajska banja“ u Banjskoj, opština Zvečan. Uložena finansijska sredstva u izveštajnom periodu iznose 161.877.885,20 dinara. Do kraja izveštajnog perioda završeni su kompletni građevinsko-zanatski radovi na otvorenim bazenima, velnes i spa centru sa termalnim i rekreativnim bazenima, izgrađen je novi hotel sa četiri etaže koji ima 10 opremljenih apartmana i četiri sobe. U okviru Kliničko - bolničkog kompleksa Kosovska Mitrovica tokom pandemije virusa izgrađena je i opremljena PCR laboratorija u periodu od oktobra 2020. godine za testiranje na prisustvo korona virusa u vrednosti od 11.974.987 dinara, ukupne površine 117 metara kvadratnih, a kapacitet testiranja laboratorije je 2.000 uzoraka dnevno. Istakao je da su sanirane, adaptirane i rekonstruisane tri osnovne škole u Leposaviću - OŠ „Leposavić“ iz Leposavića, OŠ „Vuk Karadžić“ iz Sočanice i OŠ „Stana Bačanin“ iz Leška. Ukupan iznos svih rekonstruisanih škola iznosi 143 miliona dinara. Izgrađen je učenički dom za Poljoprivrednu školu u Lešku, opština Leposavić i finansirana izgradnja uređenja učeničkog doma. Takođe je finansirana realizacija projekta kompletne sekundarne vodovodne mreže na teritoriji opština Zubin Potok i Zvečan, a čiji se završetak očekuje u toku 2021. godine. Istakao je da su realizovana sredstva za rušenje postojećih objekata, za raščišćavanje terena i za izgradnju zgrade Univerziteta u Kosovskoj Mitrovici za potrebe smeštaja Rektorata, Prirodno-matematičkog fakulteta, Pravnog i Ekonomskog fakulteta, a finansirana je i izgradnja dečijeg obdaništa u Goraždevcu, tehničke škole u Suvom Grlu i obdaništa u Novom Badovcu. Kao najvažniju planiranu aktivnost za 2021. godinu istakao je izgradnju KBC Priština u Gračanici, čija predračunska vrednost iznosi 720 miliona dinara. Vezano za prošlogodišnje jesenje poplave, istakao je da je u toku realizacija projekata sanacije i prevencije od poplava, sanacija stambenih i infrastrukturnih objekata i prevencija poplava kroz regulisanje rečnih tokova najčešće na području centralnog Kosova. Kao poseban prioritet ima izgradnja Univerziteta u Prištini sa privremenim sedištem u Kosovskoj Mitrovici za potrebe smeštaja Rektorata, PMF, Pravnog i Ekonomskog fakulteta. Takođe, radi se na sanaciji, rekonstrukciji, dogradnji, izgradnji novih objekata zdravstvenog centra u Kosovskoj Mitrovici, ukupne površine 20.000 metara kvadratnih sa 559 raspoloživih bolničkih postelja. Predračunska vrednost projekta iznosi 1.200.000.000 dinara. U toku je izrada projektno-tehničke dokumentacije, rekao je Popović. Iz oblasti Sektora za brigu i kulturno nasleđe i saradnju sa SPC, u izveštajnom periodu finansirano je preko 246 kulturnih manifestacija, proslava Božića, srpske nove godine, koncerata, folklornih smotri, obeležavanja verskih praznika, pozorišnih predstava, filmskih festivala, likovnih kolonija, dodela nagrada „Grigorije Božović“ u Zubinom Potoku, Svetosavska akademija i Svetosavski bal u Zubinom Potoku, Vidovdanske svečanosti u Gračanici, Festival srednjovekovne muzike „Medimus“ u Prizrenu i Velikogospojinski dani u Leposaviću. Istakao je da je u izveštajnom periodu Kancelarija finansirala 37 manastira i crkava SPC na KiM. Obezbeđeno je i nesmetano funkcionisanje narodnih kuhinja i otkup zemljišta namenjenog za SPC. Kapitalne investicije uložene su u Dom kulture Gračanica, vezano za rekonstrukciju Spomenika kulture Lazara Vučkovića i Janićija Popovića u Domu kulture Gračanica. Istakao je da je Ministarstvo kulture za projekat obnove Crkve Bogorodice Ljeviške izdvojilo 60 miliona dinara. Kada su u pitanju aktivnosti Sektora za podršku privredi i poljoprivredi u ruralnom razvoju Popović je upoznao prisutne sa obnovom projekta „Rajska banja“ u Zvečanu u ukupnoj vrednosti od 820.951.819,20 dinara. Takođe, realizovan je program podrške privrednom i ekonomskom razvoju nealbanskih zajednica na teritoriji KiM za 2021. godinu. U toku je konkurs za razvoj privrede i preduzetništva na području 22 opštine na teritoriji KiM za čiju realizaciju je u ovoj godini opredeljeno 322 miliona 530 hiljada dinara koji će doprineti smanjenju nezaposlenosti i registrovana preduzetničkih delatnosti, kao i putem osnivanja privatnih društva. Programima razvoja poljoprivrede do juna 2021. godine Kancelarija je podržala preko 1.600 poljoprivrednih domaćinstava sredstvima u iznosu od 501 milion 127 hiljada 311 dinara i ulaganjem 23 miliona u razvoj ekonomije Eparhije Raško - Prizrenske i Kosovsko - Metohijske. Kada je u pitanju Sektor za povratak, socijalna pitanja i ljudska prava, istakao je da su obavljene aktivnosti na unapređenju modernizacije u procesu izvođenja nastave u osnovnim i srednjim školama na teritoriji KiM u ukupnom iznosu od 19 miliona dinara. Obezbeđena su 42 nova radna mesta u prosvetnim ustanovama na teritoriji KiM, dok je u izgradnju školskih i predškolskih objekata uloženo 490 miliona dinara. Unapređena je i modernizovana primarna zdravstvena zaštita. Adaptiran je i rekonstruisan zdravstveni centar Kosovska Mitrovica sa ciljem transformacije u kliničko-bolnički centar Kosovska Mitrovica, za čije je namene izdvojeno 38 miliona dinara. Instalirana je savremena medicinska oprema, ukupne vrednosti 80 miliona dinara za Zdravstveni centar Gnjilane, Zdravstveni centar Kosovska Mitrovica, Medicinski fakultet Univerziteta u Prištini, Dom zdravlja Gračanica, Dom zdravlja Kosovo Polje i Zavod za javno zdravlje Kosovska Mitrovica. Obezbeđena su radna mesta za 90 lekara i 234 medicinske sestre. Urađena je centralizacija zdravstvenog sistema na Kosovu i Metohiji putem formiranja pet novih zdravstvenih ustanova - KBC Priština u koji je primljeno u radni odnos još 40 sestara i 15 lekara, KBC Kosovska Mitrovica gde je primljeno 120 sestara i 45 lekara, Zdravstveni centar Gnjilane sa sedištem u Pasjanu gde je primljeno 35 medicinskih sestara i 30 lekara, Dom zdravlja Štrbce, Dom zdravlje Goraždevac i apotekarske ustanove sa sedištem u Kosovskoj Mitrovici. Finansirana je pomoć porodicama povratnika, pomoć porodima otetih i nestalih lica. Finansirani su programi Crvenog krsta i isplaćena novčana pomoć porodicama sa novorođenom decom za ukupno 2.249 beba. Što se tiče Sektora za pravnu zaštitu i podršku lokalnoj samoupravi, Igor Popović je istakao da je pružana pravna pomoć pripadnicima srpske i nealbanske nacionalnosti protiv kojih Privremene institucija samouprave u Prištini vode krivične postupke za navodno počinjena teška krivična dela u cilju političkog progona.

Pošto nije bilo prijavljenih za diskusiju po prvoj tački dnevnog reda pristupilo se glasanju Na predlog predsednika, Odbor za Kosovo i Metohiju je jednoglasno (15 „za“) prihvatio Izveštaj o radu Kancelarije za Kosovo i Metohiju za period od maja 2019. do juna 2021. godine, koji je podnela Kancelarija za Kosovo i Metohiju i odredio mr Milovana Drecuna za izvestioca na sednici Narodne skupštine.

Predsedavajući je obavestio prisutne da će na osnovu čl. 59. i 229. Poslovnika Narodne skupštine, podneti Izveštaj Narodnoj skupštini.

Po drugoj tački dnevnog reda: „Razmatranje Izveštaja o pregovaračkom procesu sa Privremenim institucijama samouprave u Prištini od maja 2019. do 15. juna 2021. godine, koji je podnela Kancelarija za Kosovo i Metohiju i Kancelarija za koordinacione poslove u pregovaračkom procesu sa Privremenim institucijama samouprave u Prištini“, predsedavajući je dao reč Miloju Zdravkoviću, direktoru Kancelarije. Miloje Zdravković je na početku svog izlaganja istakao da se Dijalog Beograda i Prištine i dalje nalazi u hroničnoj fazi zbog upornog odbijanja Prištine da ispuni preuzete obaveze. On je rekao da aktuelna situacija ukazuje da Priština nastoji da isprovocira i optuži Beograd za prekid dijaloga. Objasnio je da je prva vlada Albina Kurtija, koja je formirana u oktobru 2019. godine u potpunosti odbijala da sarađuje i komunicira sa Beogradom, a druga vlada formina u februaru 2021. godine pristala na jedan sastanak na visokom nivou protekle nedelje. I pored toga, objasnio je, Beograd je uspeo da u vremenu između formiranja dve vlade organizuje 11 sastanaka na visokom i ekspertskom nivou i otvori značajne teme kao što su nestala lica, interno raseljeni i ekonomska saradnja. Međutim, prilikom tih sastanaka nije postignut, niti potpisan nijedan zvaničan dokument, jer nije postojala saglasnost oko ključnih pitanja. Kada je reč o nestalima, istakao je da je ključni problem nedostupnost arhive tzv. terorističke OVK. Priština odbija da se suoči sa sopstvenom prošlošću i sa problemima koji postoje unutar njihovog društva, naglasio je Zdravković i dodao da je pokrenuto pitanje imovine, finansijska potraživanja, način i plan implementacije Zajednice srpskih opština, ali da se po ovim pitanjima nije postigao ni minimum saglasnosti niti saradnje između dve strane. Kada je reč o budućnosti pregovaračkog procesa skrenuo je pažnju na poslednja dešavanja iz maja i juna ove godine. Napomenuo je da su početkom juna u zvaničnu posetu Beogradu doputovali američki predstavnik Metju Palmer i gospodin Miroslav Lajčak kao predstavnik Evropske unije sa ciljem da iskažu transatlantsko jedinstvo u nastavku dijaloga. Pored brojnih problema u vođenju dijaloga, Beograd je uspeo da stabilizuje situaciju na terenu, što i jeste osnovni cilj dijaloga. Uspešno su predupređene neželjene reakcije specijalnih jedinica i kosovske policije na severu pokrajine, kada su u pitanju potencijalni upadi i preuzimanje trafo stanice Valač. Takođe, omogućen je slobodan protok ljudi, robe i kapitala, što je na obostranu korist ljudi na teritoriji KiM i centralne i južne Srbije. Pored svih poteškoća sa kojima se Beograd suočava, dijalog predstavlja nešto od čega se ne može i ne treba odustati, naglasio je Zdravković na kraju svog izlaganja.

Pošto nije bilo prijavljenih za diskusiju po drugoj tački dnevnog reda pristupilo se glasanju. Na predlog predsednika, Odbor za Kosovo i Metohiju je jednoglasno (15 „za“) prihvatio Izveštaj o pregovaračkom procesu sa privremenim institucijama samouprave u Prištini od maja 2019. godine do 15. juna 2021. godine, koji je podnela Kancelarija za koordinacione poslove u pregovaračkom procesu sa privremenim institucijama samouprave u Prištini i odredio mr Milovana Drecuna za izvestioca Odbora na sednici Narodne skupštine.

Predsedavajući je obavestio Odbor da će na osnovu čl. 59. i 229. Poslovnika Narodne skupštine, podneti Izveštaj Narodnoj skupštini o prihvatanju Izveštaja o pregovaračkom procesu sa privremenim institucijama samouprave u Prištini.

 Pošto nije bilo prijavljenih za diskusiju po tački „Razno“, predsednik Odbora se zahvalio svima na saradnji i zaključio Devetu sednicu Odbora za Kosovo i Metohiju.

Sednica je završena u 11,40 časova.

Obrađen tonski snimak je sastavni deo zapisnika.

 SEKRETAR ODBORA PREDSEDNIK ODBORA

 Vesna Matić Vukašinović mr Milovan Drecun